Geen koeëlvaste baadjies vir Oos-Kaapse verkeerspolisieArgieffoto (Foto: Robert Owen-Wahl/Pixabay) Sedert 2009 is daar nie ŉ enkele koeëlvaste baadjie beskikbaar gemaak vir verkeersbeamptes in die Oos-Kaap nie, aldus Xolile Nqatha, provinsiale LUR vir paaie en vervoer. Minstens twee Oos-Kaapse verkeersbeamptes is die afgelope paar maande doodgeskiet. “Mens moet jouself die vraag afvra of hul lewens gered kon word as hulle koeëlvaste baadjies gedra het,” sê Marshall von Buchenroder, die DA se skadu-LUR vir vervoer. “As ons wet en orde op ons paaie wil hê, moet verkeersbeamptes vol vertroue wees dat hulle die nodige beskerming het wanneer hulle teen gevaarlike verdagtes te staan kom. Ons wil beamptes hê wat ten volle gemotiveerd is en nie skrikkerig hoef te wees omdat hulle dalk die volgende slagoffer kan wees nie.” Die Demokratiese Alliansie het die afgelope vier finansiële jare herhaaldelik die departement van vervoer versoek om koeëlvaste baadjies vir die verkeersbeamptes uit te reik. “Elke keer wat die kwessie met die voormalige LUR van vervoer, Weziwe Tikana Gothiwe, aangeroer is, het ons gehoor dat die departement besig is om dit aan te skaf. ŉ Onlangse reaksie van LUR Nqatha onthul egter dat die departement 13 jaar gelede, in die 2008/9- finansiële jaar, laas koeëlvaste baadjies uitgereik het.” Von Buchenroder sê dit is verregaande dat verkeersbeamptes die afgelope 13 jaar hul lewens daagliks moes waag sonder die nodige beskerming. “Dit is noodsaaklik dat alle wetstoepassers koeëlvaste baadjies het, veral gegewe die huidige toename in gevoellose aanvalle teen hulle.” Hy sê tydens die feesgety sal daar ŉ beroep op verkeersbeamptes en ander wetstoepassers gedoen word om sigbare patrollies uit te voer. “Hierdie mans en vroue plaas hul lewens in gevaar om ons veiligheid te verseker, en tog is hul departement klaarblyklik glad nie bekommerd oor hulle nie.” Die DA is baie bekommerd oor die veiligheid van die verkeersbeamptes en versoek die LUR om die aanskaffing van die koeëlvaste baadjies te prioritiseer. “Hoeveel verkeersbeamptes moet nog hul lewens verloor voor die ANC besluit dat hulle dalk moet reageer op leë beloftes?”